CELEX: 32021D0673
Language: sl
Date: 2021-04-21 00:00:00
Title: Izvedbeni sklep Komisije (EU) 2021/673 z dne 21. aprila 2021 o zahtevku za prijavo evropske državljanske pobude „Zeleni strešni vrtovi“ („Green Garden Roof Tops“) (notificirano pod dokumentarno številko C(2021) 2750) (Besedilo v angleškem jeziku je edino verodostojno)

26.4.2021   
               
               
                  SL
               
               
                  Uradni list Evropske unije
               
               
                  L 141/23
               
            
         IZVEDBENI SKLEP KOMISIJE (EU) 2021/673
         z dne 21. aprila 2021
         o zahtevku za prijavo evropske državljanske pobude „Zeleni strešni vrtovi“ („Green Garden Roof Tops“)
         
            
               (notificirano pod dokumentarno številko C(2021) 2750)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude „Zeleni strešni vrtovi“ („Green Garden Roof Tops“) je bil Komisiji predložen 3. marca 2021.
                  
               
                     (2)
                  
                  
                     Cilji pobude so: „V Evropi je veliko trgovin in skladišč s praznimi strehami, ki se v večini primerov ne uporabljajo za noben poseben namen. Poleg tega je na njih veliko plastičnih in kamnitih materialov, iz katerih so izdelane. Te površine tako nimajo nobene koristi za okolje, temveč zgolj povečujejo okoljsko škodo. Razlog za osredotočanje na okoljske koristi izhaja iz sedanje okoljske krize. Ponovno moramo razmisliti in poiskati načine, kako povečati ozaveščenost o okoljskih problemih ter kako vzpostaviti zdravo ravnovesje med našo družbo, gospodarstvom in zaščito našega planeta. Zato je bistvo tega načrta izkoriščanje obstoječih strešnih površin. V ta namen naj bi se na strehah različnih podjetij oblikovali zeleni vrtovi. Tako bi lahko doslej neuporabljene strehe prispevale k zmanjšanju okoljske krize.“
                  
               
                     (3)
                  
                  
                     Dodatne podrobnosti o pobudi so v referenčnem dokumentu. Pobuda zlasti predlaga, da bi lahko zaposleni v podjetjih prostovoljno sodelovali pri vzdrževanju strešnih vrtov, države članice pa bi lahko z davčnimi olajšavami na koncu vsakega davčnega leta podjetja spodbudile k dejavnemu sodelovanju v takih projektih. V prilogi so navedene tudi zaznane koristi za okolje in sama podjetja. Strešni vrtovi bi prispevali k (1) izboljšanju kakovosti zraka, (2) boju proti podnebnim spremembam, (3) prihranku energije, (4) izboljšanju filtriranja in zadrževanja vode ter (5) zagotavljanju habitata prostoživečega rastlinstva in živalstva. Koristi za zadevna podjetja bi bile boljši ugled, motivirano osebje in davčne ugodnosti.
                  
               
                     (4)
                  
                  
                     Organizatorji Komisije ne pozivajo izrecno, naj sprejme poseben pravni akt, vendar je iz nekaterih predlaganih pravnih podlag za ukrepanje mogoče sklepati o predvidenem aktu. Iz ciljev je v povezavi s prilogo mogoče sklepati, da pobuda zahteva sprejetje predloga pravnega akta z okoljskim ciljem in davčnim elementom. Za prostovoljni prispevek delavcev se zdi, da je postranskega pomena v razmerju do okoljskega cilja.
                  
               
                     (5)
                  
                  
                     V kolikor je cilj pobude spodbujanje oblikovanja zelenih strešnih vrtov z morebitnimi finančnimi spodbudami Unije ali ukrepi davčne narave, je Komisija pooblaščena za sprejetje pravnega akta na podlagi člena 192 Pogodbe.
                  
               
                     (6)
                  
                  
                     V kolikor je cilj predlagane pobude spodbujanje davčnih olajšav ali odbitkov od davka od dobička, ki bi jih odobrile države članice, je Komisija pooblaščena za sprejetje pravnega akta na podlagi člena 115 Pogodbe.
                  
               
                     (7)
                  
                  
                     Noben del pobude iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb.
                  
               
                     (8)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s prvim pododstavkom člena 5(3) navedene uredbe.
                  
               
                     (9)
                  
                  
                     Pobuda ni očitno žaljiva, neresna ali šikanozna niti ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, določenimi v Listini Evropske unije o temeljnih pravicah.
                  
               
                     (10)
                  
                  
                     Pobudo „Zeleni strešni vrtovi“ („Green Garden Roof Tops“) bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „Zeleni strešni vrtovi“ („Green Garden Roof Tops“) se prijavi.
         
         
            Člen 2
            Ta sklep je naslovljen na skupino organizatorjev evropske državljanske pobude „Zeleni strešni vrtovi“ („Green Garden Roof Tops“), ki jo kot kontaktni osebi zastopata Almog Yoana SADE in Negev Raphael SADE.
         
         
            V Bruslju, 21. aprila 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.